মুখ্যমন্ত্রীকে বিদ্রুপের মামলায় হাইকোর্টে অব্যাহতি ইউটিউবারের

কলকাতা: মুখ্যমন্ত্রী মমতা বন্দ্যোপাধ্যায় (Mamata Banerjee) ও অন্য নেতাদের ইউটিউবে (YouTube) বিদ্রুপ করায় অভিযুক্তের বিরুদ্ধে মামলা খারিজ করল কলকাতা হাইকোর্ট (Calcutta High Court)। কেস ডায়েরিতে প্রাপ্ত তথ্য অত্যন্ত খুঁটিয়ে পরীক্ষা করার পর প্রাথমিক দৃষ্টিতে অভিযুক্তের বিরুদ্ধে উপযুক্ত ও পর্যাপ্ত কিছুই মেলেনি। অনুপযুক্ত তথ্য বা নড়বড়ে প্রমাণের ভিত্তিতে চার্জশিট দাখিল করা হয়েছে বলেই অভিযুক্তের বিরুদ্ধে মামলা চালিয়ে যাওয়া অর্থহীন বলে জানাল উচ্চ আদালত।

বিচারপতি অজয় কুমার গুপ্তার (Justice Ajay Kumar Gupta) রায়, যদি ওই মামলার শুনানি চলতে দেওয়াও হয়, তাহলেও অভিযুক্তের সাজা হওয়া অসম্ভব। সেক্ষেত্রে অভিযুক্তের হেনস্থা হওয়া অবধারিত। তাই ওই ফৌজদারি মামলা চলতে দেওয়া অনুচিত এবং সুবিচারের স্বার্থে সেটি খারিজ করা হল।

আরও পড়ুন: “বিজেপির আয়ু ২-৩ বছর,” মহাসমেবেশে ভবিষ্যদ্বাণী করলেন মমতা!

২০২২ সালে সৌরভ পাল (Sourav Pal) ও অন্যান্যরা মুখ্যমন্ত্রী এবং তাঁর দলের অন্যান্য নেতাদের বিরুদ্ধে বিদ্রুপাত্মক ও আপত্তিকর মন্তব্য করে শান্তিভঙ্গ করার পাশাপাশি সামাজিক শৃঙ্খলা নষ্ট করেছেন বলে অভিযোগ উঠেছিল।

সৌরভের দাবি, তাঁর বিরুদ্ধে এমন অভিযোগের কোনও ভিত্তি নেই। শুধুমাত্র তাঁকে হেনস্থা করার জন্যই এই অভিযোগ আনা হয়। তদন্তকারী অফিসার যথাযথ তদন্ত না করেই টেবিলে বসে পুরো বিষয়টি সাজিয়েছেন। কারণ অভিযোগের সমর্থনে কোনও তথ্যই নেই। অন্যদিকে নিম্ন আদালতের বিচারক উপযুক্ত দৃষ্টিভঙ্গির প্রয়োগ না করে, স্রেফ তদন্তকারী অফিসারের বক্তব্যের ভিত্তিতে চার্জশিট গ্রহণ করে অভিযোগকে মান্যতা দিয়েছেন।

২০২১ সালের বিধানসভা নির্বাচনের পরিপ্রেক্ষিতে অভিযোগটির সূত্রপাত। যে মোবাইল বাজেয়াপ্ত হয়েছে, সেটি সম্পর্কে বিশেষজ্ঞের অভিমত নেই। সেই মোবাইল থেকেই আপত্তিকর ভিডিও তৈরি হয়েছিল কি না, প্রমাণ নেই। এমনকী বিতর্কিত ভিডিওর কোনও চিত্র বা শব্দ পেশ হয়নি। তাই এই মামলা প্রমাণাভাবেই খারিজ বলে জানিয়েছে আদালতে।